विष्णुस्मृतिः/एकादशोऽध्यायः
अथाग्निः  । । ११.१  । ।

षोडशाङ्गुलं तावदन्तरं मण्डलसप्तकं कुर्यात् । । ११.२  । ।

ततः प्राङ्मुखस्य प्रसारितभुजद्वयस्य सप्ताश्वत्थपत्राणि करयोर्दद्यात् । । ११.३  । ।

तानि च करद्वयसहितानि सूत्रेण वेष्टयेत् । । ११.४  । ।

ततस्तत्राग्निवर्णं लोहपिण्डं पञ्चाशत्पलिकं समं न्यसेत् । । ११.५  । ।

तं आदाय नातिद्रुतं नातिविलम्बितं मण्डलेषु पादन्यासं कुर्वन्व्रजेत् । । ११.६  । ।

ततः सप्तमं मण्डलं अतीत्य भूमौ लोहपिण्डं जह्यात् । । ११.७  । ।

यो हस्तयोः क्वचिद्दग्धस्तं अशुद्धं विनिर्दिषेत् ।
न दग्धः सर्वथा यस्तु स विशुद्धो भवेन्नरः   । । ११.८  । ।

भयाद्वा पातयेद्यस्तु दग्धो वा न विभाव्यते   ।
पुनस्तं हारयेल्लोहं समयस्याविशोधनात् । । ११.९  । ।

करौ विमृदितव्रीहेस्तस्यादावेव लक्षयेत् ।
अभिमन्त्र्यास्य करयोर्लोहपिण्डं ततो न्यसेत् । । ११.१०  । ।

त्वं अग्ने सर्वभूतानां अन्तश्चरसि साक्षिवत् ।
त्वं एवाग्ने विजानीषे न विदुर्यानि मानवाः   । । ११.११  । ।

 व्यवहाराभिशस्तोऽयं मानुषः शुद्धिं इच्छति   ।
तदेनं संशयादस्माद्धर्मतस्त्रातुं अर्हसि   । । ११.१२  । ।